Γιόντα

Ιστορία

Ο Γιόντα, με μόλις 66 εκατοστά ύψος, είναι ένα από τα ανώτερα μέλη του Συμβουλίου των Τζεντάι και αναμφισβήτητα ο σοφότερος και ισχυρότερος Τζεντάι της εποχής του, ακόμη και κοντά στο θάνατό του, αν και η απώλεια λόγω της μεγάλης ηλικίας του είναι αξιοπρόσεχτη. Κατά τη διάρκεια της ζωής του, ο Γιόντα εκπαιδεύει διάφορους ξεχωριστούς Τζεντάι, όπως ο Κόμης Ντούκου, ο Μέις Ουίντου, ο Όμπι-Ουάν Κενόμπι (εν μέρει, πριν ο Κουαί-Γκον Τζιν αναλάβει την κατάρτιση του Όμπι-Ουάν), ο Κι-Άντι-Μούντι και ο Λουκ Σκαϊγουώκερ. Πριν από τη Μεγάλη Εξόντωση των Τζεντάι, είχε εκπαιδεύσει σχεδόν κάθε Τζεντάι στο γαλαξία δεδομένου ότι καθοδήγησε όλα τα μικρά μαθητευόμενα παιδιά στο ναό των Τζεντάι προτού να οριστούν σε έναν δάσκαλο (από το 800 ΠΜΓ έως το 19 ΠΜΓ).

Επεισόδιο 5 - Η Αυτοκρατορία Αντεπιτίθεται

Ο Γιόντα έκανε την πρώτη του εμφάνιση στο Επεισόδιο 5 - Η Αυτοκρατορία Αντεπιτίθεται. Ο Λουκ Σκαϊγουώκερ φτάνει στο πλανήτη Ντέιγκομπα ζητώντας να εκπαιδευτεί απο τον Γιόντα, όπως του είπε ο Όμπι-Ουάν Κενόμπι.
Ο Γιόντα δεν φανέρωσε αμέσως τον εαυτό του στον Λουκ, υποδυόμενος ένα κωμικό και ενοχλητικό πλάσμα, δοκιμάζοντας έτσι τον Λουκ. Ο νεαρός Λουκ έμεινε έκπληκτος όταν έμαθε πως το μικρόσωμο αυτό πλάσμα ήταν ο δάσκαλος Τζεντάι Γιόντα. Σύντομα, ο Γιόντα απογοητεύθηκε όταν κατάλαβε ότι ο Λουκ ήταν παράτολμος και οξύθυμος, όπως ο πατέρας του που είχε άσχημη πορεία. Τις ανησυχίες του καθησύχασε ο Όμπι-Ουάν Κενόμπι, που τον προέτρεψε να προχωρήσει στην εκπαίδευση του Λουκ. Επομένως, ο Γιόντα ξεκίνησε να τον καθοδηγεί σχετικά με την "δύναμη" και το πως δρα σε σχέση με τους Τζεντάι. Ο Λουκ προτίμησε να αφήσει την εκπαίδευση του στη μέση για να σώσει τους φίλους του απο την Αυτοκρατορία. Οι δύο Τζεντάι τον προέτρεψαν να μην πάει στο Μπέσπιν, εκεί οπού του είχε στήσει παγίδα ο Νταρθ Βέιντερ, γιατί δεν θα ήταν έτοιμος να τον αντιμετωπίσει. Παρόλα αυτά, ο Λουκ έφυγε υποσχόμενος πως θα επιστρέψει, με τους δύο Τζεντάι να συζητούν για το δεύτερο άτομο που θα μπορούσε να κατατροπώσει την Αυτοκρατορία.

Επεισόδιο 6 - Η Επιστροφή των Τζεντάι

Ο Γιόντα έκανε ένα σύντομο πέρασμα απο το Επεισόδιο 6 - Η Επιστροφή των Τζεντάι. Ένα χρόνο μετά, ο Γιόντα άρρωστος πια, δέχεται μια επίσκεψη απο τον Λουκ Σκαϊγουώκερ. Ο γηραιός Τζεντάι τον ενημερώνει πως η εκπαίδευση του θα ολοκληρωθεί όταν αντιμετωπίσει τον Νταρθ Βέιντερ και πως ο Βέιντερ είναι ο πατέρας του. Έπειτα, ο Γιόντα ξεψύχησε σε ηλικία 900 ετών, λέγοντας στον Λουκ πως υπάρχει άλλος ένας Σκαϊγουώκερ. Ο Όμπι-Ουάν Κενόμπι φρόντισε να ενημερώσει τον Λουκ ότι ο "άλλος" Σκαϊγουώκερ είναι η Λεία, η δίδυμη αδερφή του.
Στη τελευταία σκηνή της ταινίας, ο Γιόντα εμφανίζεται ως πνεύμα κοιτώντας τον με περηφάνια μαζί με τον τα πνεύματα των Όμπι-Ουάν Κενόμπι και του απολυτρωμένου Άνακιν Σκαϊγουώκερ (Νταρθ Βέιντερ).

Επεισόδιο 1 - Η Αόρατη Απειλή

Ο Γιόντα επέστρεψε σαν μια νεότερη εκδοχή του εαυτού του, στο Επεισόδιο 1 - Η Αόρατη Απειλή. Τριανταπέντε χρόνια πριν το Επεισόδιο 6, ο Κουάι-Γκον Τζιν φέρνει τον Άνακιν Σκαϊγουώκερ στο Συμβούλιο των Τζεντάι. Ο Κουάι-Γκον θέλει ο Άνακιν να εκπαιδευτεί σαν Τζεντάι. Όμως, ο Γιόντα διαφωνεί μαζί του, γιατί αισθάνεται πως υπάρχει μεγάλος φόβος μέσα του, πράγμα το οποίο μπορεί να τον παρασύρει στην σκοτεινή πλευρά. Το συμβούλιο του οποίου αρχηγός εκείνη την εποχή ήταν ο Μέις Ουίντου, αποφασίζει να μην εκπαιδευτεί ο Άνακιν.
Όταν ο Κουάι-Γκον Τζιν τραυματίζεται θανάσιμα ζητάει απο τον μαθητή του, Όμπι-Ουάν Κενόμπι, να εκπαιδευτεί ο Άνακιν. Ο Κενόμπι του το υποσχέθηκε και το ζήτησε απο τον Γιόντα, ο οποίος στο τέλος συμφώνησε.

Επεισόδιο 2 - Η Επίθεση των Κλώνων

Στο Επεισόδιο 2 - Η Επίθεση των Κλώνων, δέκα χρόνια μετά, ο Γιόντα έχοντας τον άμεσο έλεγχο του Συμβουλίου των Τζεντάι αντιλαμβάνεται την απειλή των Αποσχιστών που επαναστατούν ενάντια στην Γαλαξιακή Δημοκρατία. Στη κορύφωση της ταινίας, ο Γιόντα σώζει τους Τζεντάι όταν οδήγησε τον στρατό των κλώνων στο πεδίο της μάχης, ενώ μονομάχησε με τον Κόμη Ντούκου τον οποίο και νίκησε. Παρόλο που ήταν μεγάλος σε ηλικία ο Γιόντα ήταν αρκετά ευκίνητος και είχε δεξιοτεχνία στη μονομαχία με φωτόσπαθα που έλαβε μέρος.

Επεισόδιο 3 - Η Εκδίκηση των Σιθ

Στο Επεισόδιο 3 - Η Εκδίκηση των Σιθ, ο Γιόντα οδηγεί το συμβούλιο στην αναζήτηση του διαβολικού Νταρθ Σίντιους. Ο καγκελάριος της Δημοκρατίας Πάλπατιν συσσωρεύει τις σχεδόν δικτατορικές εξουσίες έκτακτης ανάγκης και εμπλέκεται στις υποθέσεις των Τζεντάι με το να ορίσει τον Άνακιν Σκαϊγουώκερ ως τον αντιπρόσωπο του στο Συμβούλιο των Τζεντάι. Το Συμβούλιο το δέχεται όμως αρνήθηκε να του δώσει τον τίτλο του δασκάλου Τζεντάι. Γεμάτος φιλοδοξίες, ο Άνακιν δυσαρεστείται και αρχίζει να χάνει την εμπιστοσύνη του στο τάγμα των Τζεντάι.
Ο Άνακιν συμβουλεύτηκε τον Γιόντα για διάφορα οράματα που έδειχναν τη σύζυγο του να πεθαίνει. Ο Γιόντα μην ξέροντας για την σχέση που τους συνδέει, συμβούλευσε τον Άνακιν να απαλλαγεί απο τα συναισθήματα του, για να μην τον παρασύρουν στη σκοτεινή πλευρά. Αρκετά ανικανοποίητος απο τις συμβουλές του Γιόντα, ο Άνακιν στρέφεται στον καγκελάριο Πάλπατιν, ο οποίος του φανέρωσε πως είναι ο σκοτεινός Νταρθ Σίντιους και χειραγώγησε τον νεαρό Τζεντάι παρασύροντας τον στη σκοτεινή πλευρά και μετονομάζοντας τον σε Νταρθ Βέιντερ, με την υπόσχεση πως μαζί θα έβρισκαν τον τρόπο να σωθεί η σύζυγος του και το αγέννητο παιδί του.
Αφού ο Πάλπατιν μετέτρεψε την Δημοκρατία σε Αυτοκρατορία, διέταξε την άμεση εξόντωση των Τζεντάι απο τους κλώνους. Εκείνη την στιγμή στο πλανήτη Κασίικ, ο Γιόντα επέβλεπε την μάχη μεταξύ των κλώνων της Δημοκρατίας και των Αποσχιστών. Ο Γιόντα ένιωσε τις προδοσίες των κλώνων εις βάρος των Τζεντάι που γινόταν σε όλο τον γαλαξία. Σύντομα και ο Γιόντα βρέθηκε αντιμέτωπος με αυτή την απειλή, όμως κατάφερε να αντεπεξέλθει και ταξίδεψε στον πλανήτη Κόρισαντ, όπου μαζί με τον Όμπι-Ουάν Κενόμπι πολέμησαν στον κατεστραμμένο ναό των Τζεντάι μέχρι που κατάφεραν να μπουν μέσα. Εκεί, βρήκαν τους εξοντωμένους Τζεντάι που εκτός απο μεγάλοι ήταν και παιδιά, ενώ ανακάλυψαν μέσω ενός ολογράμματος την αλήθεια σχετικά με τον Νταρθ Βέιντερ και την προδοσία του. Ο Γίοντα είπε στον Όμπι-Ουάν ότι ο Άνακιν δεν υπάρχει πια και ότι αντικαταστάθηκε απο τον Βέιντερ. Έπειτα αποφάσισε να αντιμετωπίσει τον Νταρθ Σίντιους και ο Όμπι-Γουαν τον Νταρθ Βέιντερ.
Ταυτόχρονα, ο Γιόντα μονομάχησε με τον Σίντιους στην αίθουσα των γερουσιαστών, την "καρδιά την δημοκρατίας", οπού κανείς δεν μπόρεσε να νικήσει και ο Γιόντα αποχώρησε καθώς βρισκόταν σε δυσχερή θέση. Ο Γιόντα κρίνει πως απέτυχε και αποφασίζει να αυτοεξοριστεί στον πλανήτη Ντέιγκομπα, όπου θα κρυβόταν απο την Αυτοκρατορία και θα περίμενε για την επόμενη ευκαιρία για να τους καταστρέψει. Στο τέλος της ταινίας, ο Γιόντα ανακαλύπτει πως υπάρχει τρόπος οι Τζεντάι να μένουν αθάνατοι και συμβουλεύει τον Όμπι-Ουάν να αποκτήσει αυτή την ικανότητα. Εκτός απο αυτό, ο Γιόντα μαζί με τον Όμπι-Ουάν αποφασίζουν για το μέλλον του Λουκ και της Λέια Σκαϊγουώκερ και το πως θα τους κρύψουν απο την Αυτοκρατορία με στόχο να επέλθει πάλι η ειρήνη στο γαλαξία.